Singura interdicție este fotografierea sau filmarea în cabinele de vot, atrage atenția Institutul pentru Politici Publice, organizația care a avut această idee. În rest, legea nu interzice astfel de activități în secția de votare sau în jurul acesteia. Eventuale incidente, înregistrate cu telefonul mobil sau cu o tabletă prin aplicația OpenVote, vor fi trimise pe o platformă de centralizare.

Românii vor avea la dispoziţie cu ocazia alegerilor prezidenţiale de pe 2 noiembrie o platformă dedicată pentru dispozitivele mobile prin care pot raporta incidentele electorale. OpenVote este o platformă care are şi două aplicaţii, pentru telefoanele cu Android şi cele de la Apple, prin care oricine poate fotografia o ilegalitate în ziua votului şi o pune pe o platformă dedicată.

Potrivit reprezentanţilor Institututului de Politici Publice, aplicaţia a fost realizată pentru a deschide drumul către o iniţiativă colaborativă pentru români. Practic, cu ajutroul tehnologiei, platforma vrea să aducă transparenţă la alegeri prin centralizarea fiecărei ilegalităţi făcute în ziua votului.

De asemenea, orice cetăţean al României care are un smartphone conectat la internet poate deveni observator independent. Aplicaţia este disponibilă pentru a fi descărcată în magazinul de aplicaţii Play Store pentru cei care au telefoane sau tablete Android, dar şi pe iOS pentru cei care au iPhone sau iPad. Va trebui să-i permiteţi aplicaţiei să acceseze localizarea prin GPS, pentru a identifica locul fotografiei, dar şi acces la contacte.

Utilizatorii, care devin observatori electorali, pot să raporteze afişajul ilegal, campania murdară, propaganda în ziua votului, turismul electoral, fraude, mită electorale sau alte incidente pe care le consideră relevante.

Administratorii aplicaţiei vor putea realiza statistici în funcţie de informaţiile geografice publicate. De exemplu, vom putea şti unde au fost cele mai multe incidente electorale, dar şi tipul lor.